**Andreas Romar** (s. 4. syyskuuta 1989 Mustasaari) on uransa vuonna 2019 lopettanut suomalainen alppihiihtäjä. Hän edusti Vasa Skidklubbenia. Romar kilpaili sekä tekniikka- että vauhtilajeissa. Hänen isosiskonsa Tii-Maria Romar on myös alppihiihtäjä.

Ura
---

Vuoden 2009 nuorten MM-kisoissa Saksan Garmisch-Partenkirchenissa Romar saavutti syöksylaskussa pronssia, joka oli Suomelle kaikkien aikojen ensimmäinen alppihiihdon MM-mitali syöksylaskussa. Aikuisten arvokilpailuissa hän sijoittui Åren MM-kilpailuissa 2007 syöksylaskussa 42:nneksi ja supersuurpujottelussa 48:nneksi.

Romar osallistui vuoden 2010 talviolympialaisiin sijoittuen suurpujottelussa 30. ja syöksylaskussa 42. sijalle. Garmisch-Partenkirchenin MM-kisoissa 2011 Romar oli superalppiyhdistetyssä yhdeksäs sekä suurpujottelussa ja syöksylaskussa 27:s. Schladmingin MM-kilpailuissa 2013 hän sijoittui supersuurpujottelussa 17:nneksi. Syöksylaskussa hän sijoittui viidenneksi saavuttaen kaikkien aikojen parhaan suomalaissijoituksen MM-syöksylaskussa. Superalppiyhdistetyssä hän sijoittui neljänneksi jääden vain 17 sadasosaa pronssimitalista. Vailin / Beaver Creekin MM-kilpailuissa 2015 hän oli superalppiyhdistetyssä seitsemäs ja syöksylaskussa 31:s. Pyeongchangin olympialaisissa 2018 hän sijoittui alppiyhdistetyssä 24:nneksi sekä syöksylaskussa ja supersuurpujottelussa 31:nneksi. Åren MM-kilpailuissa 2019 hän oli alppiyhdistetyssä 20:s ja syöksylaskussa 39:s.

Alppihiihdon maailmancupissa Romar pääsi ensimmäisen kerran pisteille 14. tammikuuta 2011 Wengenissä käydyssä alppiyhdistetyssä, jossa hän sijoittui seitsemänneksitoista. 29. tammikuuta hän oli 21:s Chamonix'n syöksylaskussa, ja teki samalla historiaa laskemalla kaikkien aikojen parhaan suomalaissijoituksen syöksylaskussa. Seuraavana päivänä Romar oli viidestoista superalppiyhdistetyssä. 16. joulukuuta Romar saavutti uransa parhaan maailmancup-sijoituksen laskettuaan Val Gardenan supersuurpujottelussa seitsemänneksi. Hän hävisi kilpailun voittaneelle Beat Feuzille 0,86 sekuntia. 11. helmikuuta 2012 Romar laski syöksylaskussa uransa parhaan sijoituksen oltuaan 17:s. Romar sivusi uransa parasta sijoitustaan laskettuaan Kvitfjellin supersuurpujottelussa seitsemänneksi maaliskuussa 2012. Romar sijoittui kaudella 2011–2012 supersuurpujottelucupissa 15:nneksi. Romar aloitti kauden 2012–2013 sijoittumalla Lake Louisen syöksylaskussa 16:nneksi. Se oli tähän mennessä hänen uransa paras sijoitus syöksylaskussa. Seuraavana päivänä käydyssä Lake Louisen supersuurpujottelussa Romar sijoittui seitsemänneksi. Joulukuussa Romar laski 14:nneksi Bormion syöksylaskussa saavuttaen näin uransa parhaan sijoituksen syöksylaskussa.

Eurooppa-cupissa Romar on sijoittunut kolmanneksi kaksi kertaa. Ranskan Amneville Les Thermes'ssa marraskuussa 2008 käydyssä pujottelun hallikilpailussa ja maaliskuussa 2010 Tarvision syöksylaskussa. Suurpujottelussa hän on ollut parhaimmillaan yhdeksäs Levillä marraskuussa 2009 ja supersuurpujottelussa seitsemäs Tarvisiossa maaliskuussa 2010.

Romar voitti vuonna 2009 ja 2011 SM-kultaa syöksylaskussa, vuoden 2006 ja 2008 SM-kisoissa syöksylaskussa hopeaa ja 2006 supersuurpujottelussa pronssia Åressa. Suurpujottelussa hän oli vuonna 2009 neljäs Ylläksellä ja 2006 ja 2008 kuudes Pyhällä. Superyhdistetyn SM-kisassa 2009 Ylläksellä Romar sijoittui neljänneksi.

Romar loukkasi polvensa helmikuussa 2016 ja palasi mäkeen saman vuoden syyskuussa.

Lähteet
-------

1. 1 2  Andreas Romar Ski Sport Finland. Viitattu 30.10.2013.
2. ↑  MTV URHEILU: Suomen alppihiihtotähti Andreas Romar lopettaa uransa 29-vuotiaana: "Nyt on aika suunnata katseet kohti uusia haasteita" *mtvuutiset.fi*.  29.5.2019. Viitattu 29.5.2019.
3. ↑  Romar toi Suomelle historiallisen alppimitalin  4.3.2009. YLE Urheilu. Viitattu 4.3.2009.
4. ↑  Romar, Andreas (Tulokset vuoden 2010 talviolympialaisissa) FIS. Viitattu 30.10.2013. (englanniksi)
5. ↑  Romar taisteli hienosti kärkikymmenikköön  14.2.2011. MTV3. Viitattu 14.2.2011.
6. 1 2 3 4  Andreas Romar Kansainvälinen hiihtoliitto (FIS).  (englanniksi)
7. ↑  "Romarin lasku oli jäätävä veto" Yle Urheilu. Viitattu 9.2.2013.
8. ↑  Romar pudotettiin niukasti mitaleilta Yle Urheilu. Viitattu 11.2.2013.
9. ↑  Andreas Romar teki suomalaista syöksyhistoriaa MTV3. Viitattu 30.1.2011.
10. ↑  Romarin nousuvire jatkuu - uran paras sijoitus  30.1.2011. YLE Urheilu. Viitattu 14.2.2011.
11. ↑  Upea suoritus: Romar tykitti uransa parhaan kisan! iltasanomat.fi.  Arkistoitu 4.2.2012. Viitattu 16.12.2011.
12. ↑  Romar ehti syöksyn olympiarinteessä 17:nneksi  11.2.2012. Helsingin Sanomat. Viitattu 12.2.2012.
13. ↑  Andreas Romar komeasti seitsemäs  4.3.2012. YLE Urheilu. Viitattu 4.3.2012.
14. ↑  Romar 13:s super-g:n mc-finaalissa  15.3.2012. Yle Urheilu. Viitattu 17.3.2012.
15. ↑  Romar säväytti - syöksyn mc-avaus Norjan juhlaa Yle Urheilu. Viitattu 24.11.2012.
16. ↑  Romar jatkoi huippuotteita Kanadassa - Svindal ylivoimainen Yle Urheilu. Viitattu 25.11.2012.
17. ↑  Romarilta uran paras syöksykisa Yle Urheilu. Viitattu 29.12.2012.
18. ↑  Iloisia uutisia! Andreas Romar palasi rinteeseen pitkän tauon jälkeen *iltalehti.fi*. Viitattu 27.9.2016.

Aiheesta muualla
----------------

* Andreas Romarin kotisivut
* Henkilöprofiili Ski Sport Finlandin kotisivuilla

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |